โฆษก ศบค. ยืนยันความร่วมมือและมาตรการต่างๆ ของรัฐบาล ทำให้ไทยมีผู้ติดเชื้อโควิด -19 ลดลง
โฆษก ศบค. ยืนยันความร่วมมือและมาตรการต่างๆ ของรัฐบาล ทำให้ไทยมีผู้ติดเชื้อโควิด -19 ลดลงนายแพทย์ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด -19) หรือ ศบค. กล่าวถึงกรณีที่ไทยพบผู้ติดเชื้อลดลง เป็นเพราะความร่วมมือของประชาชน รวมถึงมาตรการต่างๆ ที่เข้มข้นของรัฐบาล หลังจากมีการประกาศใช้พระราชกำหนดการบริหารราชการในสถานการณ์ฉุกเฉิน ตั้งแต่วันที่ 3 เมษายนจนถึงปัจจุบันรวม 9 วัน สามารถควบคุมการแพร่ระบาดได้ดี พร้อมยินยันว่า ขณะนี้ไทยมีอยู่ 73 จังหวัด ที่ได้ประกาศมาตรการงดจำหน่ายเครื่องดื่มแอลกอฮอล์ ซึ่งในการประกาศมาตรการดังกล่าวต้องอยู่ในการพิจารณาของคณะกรรมการโรคติดต่อ  ศบค. และกระทรวงมหาดไทย ซึ่งหลังประกาศแล้วในแต่ละจังหวัดต้องมีมาตรการออกมาควบคุม สิ่งสำคัญคือต้องอาศัยความร่วมมือของประชาชนในการงดดื่มแอลกอฮอล์ เพราะไม่เพียงแต่ทำให้การแพร่ระบาดโรคโควิด- 19 ลดลง แต่ยังทำให้การเกิดอุบัติเหตุลดลงด้วย โฆษก ศบค. ยังกล่าวถึงสิ่งที่ประชาชนควรทำในช่วงเทศกาลสงกรานต์ คือ การสรงน้ำพระพุทธรูป การกราบไหว้ขอพระผู้ใหญ่ กรณีอยู่ร่วมบ้านโดยอยู่ห่างกัน 1-2 เมตร และควรสวมหน้ากากอนามัย รวมทั้งแสดงความกตัญญูผ่านโทรศัพท์ หรือสื่อออนไลน์ พร้อมงดการรดน้ำ เล่นน้ำอยู่ในบ้าน เพราะการฉีดน้ำ อาจนำพาสารคัดหลั่งหรือเชื้อโรคไปสู่อีกคน ย้ำว่าสงกรานต์ช่วง 7 วันอันตราย กระทรวงสาธารณสุขขีดเส้นใต้เป็น 7 วันอันตรายของการแพร่ระบาดโรคโควิดด้วย ซึ่งหลายประเทศรวมพลังโดยอาศัยความร่วมมือของประชาชน รวมทั้งมีความผูกพันที่ดีทางสังคม เพื่อเป็นกำลังใจที่ดีในการก้าวผ่านโรคร้ายนี้ไปให้ได้